**Goleuni**

**Iago 1:17**

*Mae pob rhoi, a phob haelioni yn dod oddi wrth Dduw yn y nefoedd uchod. Fe ydy'r Tad a greodd y sêr a'r planedau, ond dydy ei oleuni e ddim yn amrywio, a dydy e byth yn taflu cysgodion tywyll.*

Dw i am ganolbwyntio ar ail hanner yn adnod, a’r ffaith nad yw goleuni Duw yn amrywio. Mae Genesis 1:1-3 yn cyhoeddi’n glir,

 *Ar y dechrau cyntaf, dyma Duw yn creu y bydysawd a'r ddaear. A dwedodd Duw, “Dw i eisiau golau!” a daeth golau i fod.*

Hefyd yn Genesis 1:14-18 rydyn ni’n darllen am y pedwerydd diwrnod, pan ddwedodd Duw,

*Dw i eisiau goleuadau yn yr awyr i wahanu'r dydd a'r nos. Byddan nhw hefyd yn arwyddion i fesur y tymhorau, y dyddiau a'r blynyddoedd.**Byddan nhw'n goleuo'r ddaear o'r awyr.” A dyna ddigwyddodd.**Gwnaeth Duw ddau olau mawr – yr haul a'r lleuad. Roedd yr un mwya disglair, sef yr haul, i reoli'r dydd, a'r golau lleia, sef y lleuad, i reoli'r nos. Gwnaeth Duw y sêr hefyd.**Gosododd nhw i gyd yn yr awyr i oleuo'r ddaear,**i reoli dydd a nos, ac i wahanu'r golau oddi wrth y tywyllwch.*

Efallai ein bod ni’n gyfarwydd â’r syniad mai Duw yw’r crëwr, y llaw tu ôl i’r haul a’r lloer, a’r sêr. Er mor wych ydy’r goleuni sy’n cyrraedd y ddaear o’r haul rydyn ni’n gwybod ei fod yn amrywio yn ôl amser y dydd, mis y flwyddyn a’r tymhorau gwahanol. Rydyn ni’n cael llai o oleuni yn ystod misoedd y Gaeaf, tra bod Awstralia’n cael eu haf nhw. Weithiau mae’r haul yn cuddio tu ôl i gwmwl, neu’n diflannu’n gyfan gwbl pan fydd eclips. Yn y Gaeaf fe welwn ni ambell i gornel ble mae’r barrug / llwydrew yn aros drwy’r dydd heb doddi am eu bod yn y cysgod a gwres yr haul ddim yn eu cyrraedd.

Wrth ddarllen am *gysgodion tywyll* lluniau negyddol sy’n dod i’r meddwl yn gyntaf – hen gorneli tywyll ble mae drygioni yn llechu. Ond, y newyddion da am Dduw ydy *dydy ei oleuni e ddim yn amrywio, a dydy e byth yn taflu cysgodion tywyll!*

Beth bynnag ydyn ni wedi ei glywed neu ei ddarllen am Dduw'r Beibl mae’n bwysig cofio nad teyrn yw e’. Duw cariad yw Duw'r Beibl; Duw'r goleuni a Duw llawenydd, Duw heddwch a Duw sy’n hir ei amynedd. Wrth geisio perthynas gyda Duw'r Beibl mae’n gwbl bosib i fyw yn ei oleuni e a phrofi *tangnefedd - tanc -* yr hen air Cymraeg am heddwch a *nefedd - y nefoedd. Tanc y nef -* yr heddwch arbennig sy’n perthyn i Gristnogion yn unig. Mae ‘tanc y nef’ yn deillio o fyw yn y goleuni mae Iesu’n ei gynnig,

*Bydd gan y rhai sy'n fy nilyn i olau i'w harwain nhw i fywyd, a fyddan nhw byth yn cerdded mewn tywyllwch. (Ioan 8: 12b)*

Nid yw goleuni Duw yn amrywio ac nid yw’n taflu cysgodion tywyll.

Ein Tad, (yn cynnwys arall eiriad o Iago 1)

Rydyn ni’n diolch mai ti yw Duw’r goleuni ac nad oes tywyllwch yn agos atat ti. Rwyt ti’n bendithio’r rhai sy’n dy drystio di gyda nerth i wynebu pob math o dreialon. Weithiau mae'n ffydd ni'n cael ei brofi ac hynny'n meithrin y gallu i ddal ati a pheidio rhoi'r gorau iddi. Rwyt ti eisiau i ni dyfu mewn ffydd ac mae dal ati drwy'r cwbl yn ein gwneud ni'n gryf ac aeddfed – yn barod ar gyfer unrhyw beth!

Rwyt ti’n Dduw hael, ac rwyt ti eisiau i bawb dderbyn y tangnefedd sy’n dod o nabod Iesu a byw yn ei oleuni.

Mae'r rhai sy'n dal ati yn wyneb treialon yn cael eu bendithio gennyt ti ein Tad. Ar ôl mynd drwy'r prawf byddan nhw'n cael eu coroni â'r bywyd rwyt ti wedi'i addo i'r rhai sy'n dy garu. Nid wyt ti’n cael dy demtio gan ddrygioni, a dwyt ti ddim yn temtio neb arall chwaith. Ein chwantau drwg ein hunain sy'n ein temtio, ac yn ein llusgo ni ar ôl i ni lyncu’r abwyd. Mae chwantau drwg yn arwain i weithredoedd drwg, a'r gweithredoedd drwg hynny yn arwain i farwolaeth ysbrydol. Helpa ni i beidio â chael ein camarwain. Helpa ni i gofio fod pob rhoi, a phob haelioni yn dod oddi wrthyt Ti, Dduw'r nefoedd uchod. Nid yw dy oleuni yn amrywio, a dwyt ti byth yn taflu cysgodion tywyll. Rwyt ti wedi dewis rhoi bywyd newydd i ni, drwy wirionedd dy neges. Helpa ni i gadw hyn yn fyw yn ein cof a chadw ni yn dy oleuni.

Amen.